Mini-velo

En **sykkel med små hjul** (engelsk: *mini-velo*) er en sykkel for voksne med rimelig rammestørrelse, men relativt små hjul, typisk med diameter på 406 mm (20 toms) eller mindre. Det gir en kompakt sykkel som tar mindre plass, og kan for eksempel være aktuell for personer som trenger å ta med sykkelen innendørs, ha en kompakt sykkel til reise, eller ønsker å unngå tåoverlapp (at forhjulet tar borti skoen ved krappe svinger i lav hastighet). Til sammenligning har vanlige sykler i voksne størrelser ofte hjul på 622 mm (700c eller 29") for landevegssykler og terrengsykler, eller 584 mm (27.5") eller 559 mm (26").

De kan være foldbare eller ikke-foldbare. Iblant brukes begrepet minivelo særskilt for å betegne kompakte sykler som *ikke* er foldesykler. 

Mindre hjuldiameter gjør at miniveloer er dårligere til å rulle over ujevnheter og hindringer. Mindre hjul gir også mindre luftmotstand på hjulene, men litt større rullemotstand. De kan føles harde å sykle på siden den mindre hjuldiameteren gir mindre dekkvolum, og dermed mindre demping fra dekkene.

## Historie
En tidlig forkjemper for sykler med små hjul for bruk av voksne var Paul de Vivie, bedre kjent under pseudonymet «Vélocio». Hans tilnærming var å bruke et dekk med bredde på omtrent 57&nbsp;mm på en cirka 500&nbsp;mm (20") felg, hvilket ga et hjul på omtrent 600&nbsp;mm (24") i diameter.

Alex Moulton med sin Moulton F-ramme fra 1962 har blitt kreditert som en pioner for moderne sykler med små hjul, og hadde fjæring foran og bak. Raleigh introduserte RSW-16 som en direkte konkurrent, men den manglet fjæring og kompenserte for dette ved å bruke veldig brede 50 mm dekk. Raleigh RSW-16 "Compact" var en sammenleggbar versjon. I 1968 introduserte de modellen Raleigh Twenty som senere ble en av Raleighs bestselgere. I 1970-årene laget mange europeiske sykkelprodusenter U-rammesykler med små hjul og sammenleggbare sykler.

## Rammegeometri
Rammegeometrien utformes gjerne for at det skal føles som en vanlig sykkel når man sykler på den. Akselavstanden er ikke så ulik en vanlig sykkel, men kan bygges litt kortere. Sammenlignet med en vanlig sykkelramme er krankhuset plassert litt høyere (for eksempel 100 mm) i forhold til akslingene, og plasseringen av akslingene kan for eksempel være 100 mm kortere foran og bak. Setestagene og styrerøret er lengre på grunn av at krankhuset er plassert høyere. 

### Sammenlignet med BMX
BMX-sykler har til forveksling også oftest 406&nbsp;mm (20 tommers) hjul, men kategoriseres vanligvis ikke som mini-velo-er. BMX-sykler er ikke ment til å sykles komfortabelt sittende for lengre perioder, og voksne som kjører BMX sitter som regel ikke, men står. De svært ulike kjøreegenskapene mellom en BMX og minivelo kan man se igjen i rammegeometrien. BMX-er lages med veldig kort hjulavstand for å lettere gjøre hopp og triks, og topprøret og seterøret er plassert lavt for å lettere gjøre triks. Videre har BMX-sykler vanligvis ikke festepunkter for bagasjebrett, skjermer, vannflasker, og så videre.

## Hjuldynamikk
Mindre hjul er mer manøvrerbare (altså mindre stabile), og brukes derfor i noen tilfeller for komisk effekt (for eksempel på klovnesykler). 

Mindre hjul veier ofte mindre enn større hjul, noe som gir ytelsesfordelene ved lette hjul (mindre ufjæret masse).

### Rullemotstand
Små hjul har litt høyere rullemotstand. Mindre hjul følger terrenget mer nøyaktig, noe som gir en røffere kjøreopplevelse på humpete veier som ellers effektivt ville blitt jevnet ut av et større hjul. Det kan derfor være ønskelig at sykler med mindre hjul også utstyres med en eller annen form for fjæring for å forbedre kjøreegenskapene. 

### Luftmotstand
Små hjul resulterer i mindre luftmotstand av flere årsaker. For en enkelt syklist får man mindre front- og sideareal mot vinden, hvilket gir en mer aerodynamisk sykkel og mindre følsomhet for sidevind. Siden hjulene roterer dobbelt så fort mot vinden som sykkelens hastighet gir det reduserte hjularealet et uproporsjonalt større bidrag til reduksjon i luftmotstand. I tillegg kan man ligge tettere på personen foran, hvilket gir mer effisient utnyttelse av dragsuget. 

I racing har mindre forhjul enn bakhjul historisk vært brukt på banesykler og temposykler, for eksempel med 622 mm (700c) bakhjul og 571 mm (650c) eller 541 mm (24 toms) forhjul, før Det internasjonale sykkelforbundet i 1990-årene innførte krav om at for- og bakhjulene skulle være like store. Siden ble mindre hjulsett på 571 mm (650c) brukt en periode på triathlonsykler som et alternativ til 622 mm (700c), og det har blitt spekulert i om 584 mm (650b) kan komme til å bli tatt i bruk til triathlon.

## Lengdereduksjon
Hvor mye nedkorting man får ved å gå for mindre mindre hjul avhenger av flere faktorer, men hovedsakelig hjulstørrelsen og om akselavstanden (avstanden mellom for- og bakakselen) reduseres. For eksempel vil det å beholde samme akselavstand og gå fra et 40-622 hjul (ca. 702&nbsp;mm diameter) til et 30-406 hjul (ca. 466&nbsp;mm diameter) resultere i en total lengdereduksjon på 236&nbsp;mm. I teorien kan denne reduksjonen dobles hvis hjulene bringes nærmere hverandre ved å forkorte akselavstanden. Imidlertid kan en kortere akselavstand føre til en svært responsiv eller ustabil sykkel. 

## Giring
Sykler med små hjul har vanligvis justert giring for å gi samme meter per pedalomdreining som store sykler, slik at kadensen blir lik. Dette kan for eksempel løses ved å sette på større krankdrev.

## Se også
* Brompton
* Bærbar sykkel
* Sammenleggbar sykkel

## Referanser